De nordjyske badmintonspillere Christinna Pedersen og Kamilla Rytter Juhl havde begge spillet sig til kvartfinalen i Maybank Malaysia Open med deres partnere i mixeddouble, men de tabte begge deres kampe.

Christinna Pedersen og Kamilla Rytter Juhl var begge i kvartfinalen i Maybank Malaysia Open med deres respektive partnere i mixeddouble, men ingen af dem nåede til semifinalen. Den danske mixeddouble med Mads Pieler Kolding og Kamilla Rytter Juhl er færdig ved Super Series-turneringen Maybank Malaysia Open. I fredagens kvartfinale ydede duoen ellers flot modstand over for de tredjeseedede kinesere Xu Chen og Ma Jin. Men efter 58 minutter på banen måtte den danske konstellation se sig slået 17-21, 21-16, 17-21. Danskerne kom foran 3-0 i første sæt og fulgte siden med til 7-7, men så trak kineserne fra og vandt sættet uden de store problemer. Også i andet sæt fik den danske duo den bedste start og var denne gang bedre i stand til at holde fast. Tre point i streg vekslede 10-9 til 13-9, og den føring blev ikke sat over styr. Andet sæt gik til danskerne på den anden sætbold til 21-16. I tredje sæt var kineserne klar fra start, bragte sig foran 9-3 og kunne skifte banehalvdel ved 11-6. Føringen blev udbygget til 16-8, inden danskerne til sidst kom bedre med i det afgørende sæt. Helt spændende blev det dog aldrig, og kineserne afgjorde kampen på den anden matchbold til 21-17. Femte nederlag i træk Torsdag fik Joachim Fischer Nielsen og Christinna Pedersen status som verdens bedste mixeddouble i badminton, da duoen avancerede til verdensranglistens førsteplads. Men den danske konstellation mangler stadig at få has på kineserne Cheng Liu og Yixin Bao, som netop er avanceret til tredjepladsen på samme liste. Fredag tabte danskerne for femte gang ud af lige så mange mulige til kineserne, der vandt med cifrene 21-18, 21-13 i kvartfinalen i Super Series-turneringen Maybank Malaysia Open. Kampen var jævnbyrdig i starten af første sæt, men kineserne var for det meste et lille skridt foran på pointtavlen. Danskerne var ved flere lejligheder tæt på at udligne, men for mange nemme fejl gjorde missionen svær. Kineserne spillede sig frem til fire sætbolde. De to første blev afværget, men ganske symptomatisk blev sættet afgjort på en servefejl af Joachim Fischer Nielsen. Danskerne virkede modløse i starten af andet sæt, hvor kineserne hurtigt kom foran 11-4. Nielsen og Pedersen fik aldrig styr på spillet, og efter 36 minutter var det forbi.